Nuwe Afrikaanse kanaal bekend gestelArgieffoto ŉ Splinternuwe “integrerende Afrikaanstalige televisiekanaal”, wat OnseTV heet, gaan vanaf Vrydag op StarSat begin programme uitsaai. Volgens die satelliettelevisieverskaffer StarSat gaan OnseTV fokus op “die belange en kulturele aspekte van bruin mense”. Programme wat op dié kanaal uitgesaai word sal hoofsaaklik Afrikaans wees, hoewel anderstalige programme ook uitgesaai sal word omdat dié gemeenskap nie nét Afrikaans praat nie. “Ons werk met ŉ wye verskeidenheid mense in die bedryf en spesifiek in die bruin gemeenskap, en dit was al lank reeds vir ons duidelik dat daar nie ŉ gefokusde kanaal was om na die grootste Afrikaanssprekende gemeenskap om te sien nie,” lui ŉ verklaring. “Daar lê soveel kleur en tekstuur in hierdie gemeenskap dat ’n mens dit net wil omarm en samesyn skep. Die reaksie uit ons onmiddellike gekleurde gemeenskappe was ongelooflik. Die energie wat daar heers is tasbaar en ons hoofdoel gaan wees om daardie geesdrif vas te vang en op die kleinskerm te weerspieël.” Die kanaal wil hoofsaaklik die diversiteit van die bruin gemeenskap ten toon stel en die ryk erfenis van Suid-Afrikaanse “bruin mense” vier. Volgens die verklaring skep die kanaal ook “werk vir mense in die gemeenskap wat nooit vantevore geleenthede gehad het nie”. OnseTV word op kanaal 462 op StarSat uitgesaai.